பாடம் 21
எருசலேமின் மதில்களைக் கட்டுதல்
நோக்கம்: பல தடைகள் இருந்தாலும் நகர மதில்கள் மீண்டும் கட்டப்படும்படி நெகேமியாவையும் எருசலேம் மக்களையும் தேவன் எவ்வாறு ஆசீர்வதித்தார் என்பதைப் பிள்ளைகளுக்குக் காட்டுதல்.
வேத வாசிப்பு: நெகேமியா 3:1-5, 12, 31-32; 4:1-23; 6:14, 15-16
மனப்பாட வசனம்: யாத்திராகமம் 20:15 (பத்துக் கட்டளைகள்) – “களவு செய்யாதிருப்பாயாக.”
பாடத்தை நடத்துதல்
தொடக்கப் புள்ளி
இரண்டு பிள்ளைகளை உதவிக்கு அழையுங்கள். முன்கூட்டிப் பயிற்சி தேவையில்லை. இருவருக்கும் இரண்டிரண்டு கயிற்றுத் துண்டுகளைக் கொடுத்து, வகுப்பின் முன் அவற்றை முடிச்சுப்போடச் சொல்லுங்கள். ஆனால் தொண்டர்களில் ஒருவர் ஒரு கையை மட்டுமே பயன்படுத்த வேண்டும். ஒரு கையால் செய்வதை விட இரண்டு கைகளால் செய்வது மிக எளிது என்று பிள்ளைகள் காண்பார்கள். ஒருவேளை ஒரு கை மட்டும் பயன்படுத்துபவர் மற்றொரு கைக்குப் பதிலாகத் தன் உடலின் வேறு பகுதியைப் பயன்படுத்த வேண்டியிருக்கலாம்!
இன்றைய போதனையின் முக்கிய குறிப்புகள்
1. நெகேமியாவுக்குக் கடினமான வேலை இருந்தது. படங்கள் 19, 20-ஐப் பயன்படுத்தி பாடம் 20-ஐச் சுருக்கமாக மீள்பார்வை செய்யுங்கள்.
2. முதலில், கட்டுமானப் பணியில் எல்லாரும் பங்கெடுக்கும்படி நெகேமியா ஒழுங்குபடுத்த வேண்டியிருந்தது. வெவ்வேறு குடும்பங்களுக்கு மதிலின் வெவ்வேறு பகுதிகள் கட்டக் கொடுக்கப்பட்டன. வியாபாரிகளும், ஆசாரியர்களும், சாதாரண மக்களும் என எல்லாரும் உதவினார்கள்; ஆனால் இன்னும் ஒத்துழைத்திருக்கக்கூடிய சில தலைவர்களும் இருந்தார்கள் (நெகேமியா 3:1-5, 12, 31-32). மதில் எழும்பத் தொடங்கியது.
3. யூதர்களின் எதிரிகள் அவர்களுடைய மதிலைப் பார்த்துச் சிரிக்க வந்தார்கள். அது மிகவும் பலவீனமானது, ஒரு நரியே அதை இடித்துவிடும் என்று ஏளனம் செய்தார்கள். ஒன்றைச் செய்யப் போராடும்போது யாராவது உங்களைப் பார்த்துச் சிரித்தால் அவரை அடிக்கத் தோன்றும். ஒரு கையால் கயிற்றை முடிச்சுப்போட வேண்டியவரைப் பார்த்து ஒருவேளை வகுப்பினர் சிரித்திருக்கலாம். அப்படியானால் அதை ஓர் உதாரணமாகப் பயன்படுத்துங்கள். ஆனால் நெகேமியா வேலையில் கவனம் செலுத்தி, யூதர்களின் எதிரிகளை தேவன் நியாயந்தீர்க்கும்படி ஜெபித்தான். மாபெரும் மதில் பாதி முடிந்தது (4:1-6).
4. எதிரிகள் விடவில்லை. கட்டுபவர்களைத் தாக்கச் சதி செய்தார்கள். ஆகவே பாதி மக்கள் மட்டுமே மதிலைக் கட்டவும், மற்றப் பாதிப் பேர் காவல் காக்கவும் நெகேமியா ஏற்பாடு செய்தான். கட்டுபவர்கள் ஒரு கையால் மட்டுமே வேலை செய்தார்கள்; மறு கையில் ஆயுதம் வைத்திருந்தார்கள். அவசியமானால் எச்சரிக்கை ஒலி எழுப்ப, எக்காளம் ஊதுபவனை நெகேமியா தன் அருகிலேயே வைத்திருந்தான். படம் 21-ஐக் காட்டுங்கள். மதில் தொடர்ந்து உயர்ந்தது (4:7-20).
5. எல்லாரும் விடியற்காலை முதல் இரவு வரை வேலை செய்தார்கள். நெகேமியாவும் சிலரும் தங்கள் உடைகளைக் கூட மாற்றவில்லை (4:21-23). அவர்களுடைய எதிரிகள் நெகேமியாவைக் கொல்லவும் முயன்றார்கள்; ஆனால் அவர்களுடைய சதிகள் தோற்றன (6:1-4).
6. தேவனுடைய உதவியால் நகரின் மதில் 52 நாட்கள் என்ற சாதனை நேரத்தில் முழுவதும் மீண்டும் கட்டப்பட்டது (6:15-16)!
7. மதில் பிரதிஷ்டை செய்யப்பட்டபோது பெரிய கொண்டாட்டம் நடந்தது. எல்லாரும் மதிலின்மேல் அணிவகுத்துச் சென்றார்கள் (12:27, 43).
கதைக்கு நமது பதிலளிப்பு
இது சொல்வதற்கு மிகவும் உற்சாகமான கதை. வகுப்பினர் இதை நடித்துக் காட்டினால் நன்றாயிருக்கும்.
காட்சி 1: ஒரு குழு பிள்ளைகள் மதிலைக் கட்ட, மற்றவர்கள் அருகே நடந்துசென்று அவர்களுடைய முயற்சியைப் பார்த்துச் சிரிக்கட்டும்.
காட்சி 2: வேலையாட்களில் பாதிப் பேர் காவல் காக்க, மற்ற பாதிப் பேர் ஒரு கையால் மட்டும் மதிலைக் கட்டட்டும்.
உங்களிடம் உள்ள நேரத்தைப் பொறுத்து மேலும் காட்சிகளைச் சேருங்கள்.
கடைசிக் காட்சி: எல்லாரும் மதிலைக் குறிக்கும் வட்டமாக நடந்து, தேவனுக்குத் துதிப்பாடல் பாடி முடியுங்கள்.
இன்று தேவனின் உதவியுடன் சிரமங்களை வெல்வது பற்றிய உங்கள் சொந்த வாழ்க்கையிலிருந்து அல்லது மற்றவர்களின் வாழ்க்கையிலிருந்து சில உதாரணங்களைப் பகிருங்கள். பிள்ளைகள் விரும்பினால் அவர்களும் பங்களிக்கட்டும். பாடம் 20-ன் முடிவில் நீங்கள் பகிர்ந்த சாட்சிகளை நினைவுகூருங்கள்.
மனப்பாட வசனத்தைப் பதிய வைத்தல்
இதுவரை கற்ற யாத்திராகமம் 20-ன் எல்லா வசனங்களையும் மீள்பார்வை செய்யுங்கள்.
யாத்திராகமம் 20:15 – “களவு செய்யாதிருப்பாயாக.”
